**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu zákona, ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony informovaná prostredníctvom predbežnej informácie zverejnenej na portáli Slov-Lex (PI/2024/12).

Podľa predbežnej informácie mala verejnosť možnosť zapojiť sa do prípravy uvedeného návrhu zákona formou zasielania podnetov a návrhov, a to v termíne od 18. januára 2024   
do 31. januára 2024. V uvedenom termíne bola uplatnená rovnaká požiadavka od Republikovej únie zamestnávateľov, Klub-u 500 a Asociácie zamestnávateľských zväzov a združení Slovenskej republiky, ktorou žiadali o možnosť zapojiť sa do prípravy zákona formou konzultácií. Konkrétne **podnety ani návrhy neboli uplatnené.**

V súvislosti s prípravnými prácami na návrhu zákona, sa konalo dňa 6. februára 2024 pod záštitou Národnej expertnej skupiny na prevenciu a boj proti legalizácii príjmov z trestnej činnosti a financovaniu terorizmu, stretnutie so štyridsiatimi zástupcami dotknutých rezortov a Slovenskou bankovou asociáciou, ktorá je členom Republikovej únie zamestnávateľov, predmetom ktorého bolo podrobné predstavenie potrebných zmien a súvisiacich návrhov.

Ďalšie stretnutia boli za účasti zástupcov Ministerstva financií SR a Národnej banky Slovenska ku konkrétnym návrhom vzťahujúcim sa k Colnému zákonu, zákonu o priestupkoch, zákonu o finančnej správe, k zákonu o daňových poradcoch a k zákonu o štatutárnom audite.